Адыгабзэр сыда къызхэк1ыгъэр?

Сихьак1э упч1э сэ къыситыгъ.

Хьак1эр, адыгабзэм ук1эдэ1ук1мэ,

Сыд о къыпш1ош1ырэр?- сеупч1ыжьыгъ.

Шыблэр мэгъуагъо, жьыбгъэр мэшъуии,

Псыхъор мэшкуашко, мэзыр мэ1ушъашъэ

Джары адыгабзэр къызхэк1ыгъэр, тихьак1э.

Дунаим сыда анахь пш1одахэр?

Ащи сэ упч1э пэзгъохыжьыгъ.

- Чэщы мэзагъор, къэлыдрэ жъуагъор,

Укъызщыхъугъэ ч1ып1эр,

Ным къып1уилъхьэгъабзэр.

Джары джэуапэу ащ естыжьыгъэр.

Шъуимафэ ш1ух, ныбджэгъу лъап1эхэр!

Адыгэмэ зэра1оу, дунаим къытехъорэ сабый пэпчъ ежь рызыкъ и1эу къэхъу. Нэбгырэу къэхъурэ пэпчъ ироман ытхынэу регъажьэ. Ащ ыц1эр «Щы1эныгъэм итхылъ». Ар 1ужъущтмэ е п1ок1эщтмэ, гъэш1эгъонэу уз1эпищэщтмэ ежь ц1ыфыр ары зы1э илъыр.

Сэ сищы1эныгъэ гъогу гъуазэ шъуфэсш1ынэу шъукъесэгъэблагъэ.

Апэрашъхьэм сыкъызщыхъугъэ ч1ып1эр къегъэлъагъо.

Сэ сц1эр Щамсэт, Шагъундэкъо Юрэ сырипхъу. Анахь чылэ дахэу Адыгэ хэкум итэу Пщыжъыхьаблэ сыкъыщыхъугъ. Мы чылэр чылэ къызэрык1оп :зыдэщыс ч1ып1эм нахь дахэ бгъотынэп п1оми ухэукъонэп. Зы бгъумк1э псыхъошхоу Лабэ речъэк1ы, адырабгъук1э-псыхъоу Фарз. Чылэм узыфэе ч1ып1эм ууцумэ, мэз дахэр олъэгъу. Ащ бгъу пстэумк1и чылэр къеухъурэи.

Ят1онэрашъхь – тиунагъу. Сяти сяни 1энэт1эшхо я1агъэп, ау нэбгырих тыкъалъфыгъ, тап1угъ, ц1ыфыгъэ тхэлъэу тагъэсагъ, тырагъэджагъ. Нэбгырихми тянэрэ тятэрэ къэтымыгъэук1ытэжьхэу дэгъоу еджап1эм тыщеджагъ.

Ящэнэрашъхь – еджап1эр. Тиунагъо к1элэегъаджэ зи исыгъэп, ау сэ апэрэ классым щегъэжьагъэу к1элэегъаджэ сыхъу сш1оигъуагъ. Ащк1э щысэтехып1эу си1агъэр сиапэрэ к1элэегъаджэу Аулъэ Любовь Мурадинэ ыпхъур ары. Апэрэ классым щегъэжьагъэу еджэным сыфэщагъэу, сыгу етыгъэу сыщытыгъ. Пэублэ классыр къызысэухым адыгабзэм нахь куоу сыхэзыщагъэр П1ат1экъо Бибэ Хьанахъо ыпхъур ары. Ащ синыдэлъфыбзэк1э сыгупшысэшъуным, сыгу илъыр тэрэзэу къэс1отэжьышъуным, щы1эныгъэм гъогу тэрэз щыхэсхыным сафищагъ. Бзэм дык1игъоу хабзэр, шэн-зэхэтык1эхэр, намысыр къисхилъхьагъэу сэлъытэ. Синыдэлъфыбзэ ш1у сигъэлъэгъугъ, уасэ фысигъэш1ыгъ.

Япл1энэрашъхь. Яенэрэ классыр тфызак1эк1э къэсыухи, 1984-рэ илъэсым Мыекъуапэ дэт Адыгэ к1элэегъэджэ училищэу Андрыхъое Хъусенэ ыц1э зыхьырэм сыч1эхьэ ык1и диплом плъыжьык1э къэсэухы. 1990-рэ илъэсым Адыгэ къэралыгъо институтым сыч1эхьажьи, ар 1995-рэ илъэсым университет аш1ыжьыгъэу къэсыухыгъ.

Ятфэнэрашъхьэр-сиунагъу. Сык1элэ дэдэу 1986- рэ илъэсым Нэгъоймэ яунагъо сыкъихьагъ, Аслъан шъхьагъусэ сыфэхъугъ. Сипшъашъэу Мэрзятрэ сипхъорэлъф ц1ык1ухэу Амиррэ Дамиррэ сигъаш1э къыхэхьагъэх, сыпсэ ахэт1агъэ хъугъэ. Мэрзят сэ сигъогу рык1уагъ, к1элэегъэджэ сэнэхьатыр къыхихыгъ. Ар илъэсипш1 хъугъэу Мыекъуапэ дэт к1элэп1у садикэу «Мэз пшыс» зыфи1орэм 1оф щеш1э.

Яхэнэрашъхьэр. Сыгу рихьэу,сыфэщагъэу сызыпылъыр мак1эп: тхылъеджэныр, хъэныр, дэны- бзэныр,ш1о1угъэ ш1ынхэр. Тиунагъок1э бжьэхэм тапылъ. Сишъхьагъусэ сфэлъэк1ырэмк1э сиш1уагъэ есэгъэк1ы, тызэде1эжьзэ дахэу тызэгуры1оу тэпсэу.

Ябланэр – си1офш1ап1.

1989 –рэ илъэсым Хьатыгъужъыкъое гурыт еджап1эм сыкъы1ухьагъ. Си1офш1эгъухэм задесэгъаштэ, сак1ырэплъы, непэ къызнэсыгъэм упч1эжьэгъу сэш1ых. Илъэс щэк1 хъугъэшъ а зы еджап1эм 1оф щэсэш1э, класситф ст1упщыгъэ.

П1уныгъэ гъэсэныгъэм ехьыл1агъэу к1эу дунаим къыщежьэрэ, щагъэфедэрэ амалхэр си1офш1эн щэсэгъэфедэх. Сисэнэхьатк1э нахь 1азэ сызэрэхъущтым ренэу сыпылъ. Ащ ыпкь къик1к1э непэрэ зэнэкъокъум фэдэхэм бэрэ сахэлэжьэнэу хъугьэ. Мыщ фэдэ 1офыгъохэм уисэнэхьат зехьак1э нахь баеу, нахь куоу, нахь 1ушэу, нахь губзыгъэу, чанэу уаш1ы.

Сызхэлэжьагъэмэ анахь уасэ зыфэсш1ырэм ащыщ ц1ыф лъэпкъыбэ къызэк1ол1эгъэгъэ конференциеу адыгэ ш1эныгъэ лэжьэу Шорэ Ибрахьимэ фэгъэхьыгъагъэр. Мыщ хэгъэгу пчъагъэмэ къарык1ыгъэ ш1эныгъэ лэжьхэу къек1ол1агъэхэр зыгъэгумэк1ыщтыгъэхэр зы 1офыгъу: шъхьадж илъэпкъыбзэ, ихабзэ к1иугъоен, лъигъэк1отэн .Непэрэ мафэмк1э ар тэри, к1элэегъаджэхэм, тимурад ык1и дгъэцэк1энэу амал ти1.

Си1офш1энк1э анахь пшъэрылъ шъхьа1эу слъытэрэр сабыйхэр щы1эныгъэм диштэу, технологие зэфэшъхьафхэмк1э 1оф аш1эшъоу егъэсэгъэнхэр ары. Сэ сизакъоп, к1элэегъаджэ пэпчъ ипшъэрылъ шъхьа1эу щыт ш1эныгъэ куухэр сабыймэ ягъэгъотыгъэныр ,п1уныгъэм илъэныкъо пстэуми диштэхэу гъэсэгъэнхэр.

К1элэегъэджэ сэнэхьатэу илъэс щэк1к1э узэк1э1эбэжьмэ къыхэсхыгъэм, сырык1эмыгъожьэу, шъыпкъэныгъэ фыси1эу 1офэу сш1эрэм зы мэфэ закъуи зэблэсхъунэу сыгу къыфихьагъэп. Сыда п1омэ, сабыеу езгъэджагъэхэр дахэу мэпсэух, мэлажьэх, ш1ук1э ягугъу аш1ы, ящы1эныгъэ гъогу занк1эу рэк1ох.

Сищы1эныгъэ тхылъ къызэпрызгъэзагъ

Сисэнэхьат шъущызгъэгъозагъ.

Ащ икъэ1уатэ лъызгъэк1отэщт

Сиадыгабзэ сыдэлэжьэщт

Лъэпкъым сиш1уагъэ сэ езгъэк1ыщт.

Сабыеу езгъаджэхэрэм

Бзэм икууп1э агурызгъа1оу

Сэ сыпсэущт!